KOMMISSIONENS BESLUTNING af 29. marts 1995 om supplerende garantier vedrørende I.B.R. for kvæg bestemt til visse dele af Fællesskabets område (Tekst af betydning for EØS) (95/109/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), senest ændret ved akten vedrørende Østrigs, Finlands og Sveriges tiltrædelse, særlig artikel 9, og

ud fra følgende betragtninger:

Østrig har iværksat et udryddelsesprogram for I.B.R; dette program blev godkendt af Kommissionen ved beslutning 95/62/EF (2);

Sverige har iværksat et udryddelsesprogram for I.B.R; dette program blev godkendt af Kommissionen ved beslutning 95/71/EF (3);

det er hensigtsmæssigt at foreslå visse yderligere garantier for at beskytte de fremskridt, der allerede er gjort, og sikre, at programmerne gennemføres med et positivt resultat;

de østrigske og svenske myndigheder anvender regler for flytning af avls- og brugskvæg inden for landets grænser, der mindst svarer til dem, der er fastsat i denne beslutning;

disse yderligere garantier må ikke kræves fra medlemsstater eller regioner i medlemsstater, der betragtes som fri for I.B.R. i henhold til Kommissionens beslutning 93/42/EØF (4), fordi kvæg fra disse områder udgør en minimal risiko for spredning af sygdommen;

alle østrigske og svenske regioner er omfattet af de samme bestemmelser med hensyn til flytning af kvæg; under disse omstændigheder er det hensigtsmæssigt ikke at kræve yderligere garantier for handel mellem disse regioner;

garantierne i denne beslutning kan også gives til andre dele af Fællesskabets område, der er i samme situation som Østrig og Sverige;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Avls- og brugskvæg, der stammer fra andre medlemsstater eller regioner, og som er beregnet til de i bilaget anførte områder, skal opfylde følgende betingelser:

1) På grundlag af officielle oplysninger må der ikke være registreret nogen kliniske eller patologiske symptomer på I.B.R. i oprindelsesbesætningen i de seneste tolv måneder.

2) I de 30 dage umiddelbart forud for flytningen skal kvæget have været isoleret under forhold, der er godkendt af den kompetente myndighed.

3) Kvæget skal have reageret negativt ved en prøve i serum for I.B.R., der undtages mindst 21 dage efter, at dyrene er anbragt i isolation. Endvidere skal alle dyr i isolation have reageret negativt ved prøven.

Artikel 2

På det sundhedscertifikat, der svarer til model 1 i bilag F til direktiv 64/432/EØF, skal der for kvæg bestemt til de i bilaget til nærværende beslutning anførte medlemsstater eller regioner fra andre medlemsstater eller regioner anføres følgende:

»Kvæg i overensstemmelse med Kommissionens beslutning 95/109/EF om I.B.R.«.

Artikel 3

Bestemmelserne i artikel 1 og 2 gælder ikke for avls- og brugskvæg, der kommer fra de regioner, der er anført i bilaget til beslutning 93/42/EØF.

Artikel 4

Denne beslutning er rettet til medlemsstaterne.

Udfærdiget i Bruxelles, den 29. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. 121 af 29. 7. 1964, s. 1977/64.

(2) EFT nr. L 55 af 11. 3. 1995, s. 45.

(3) EFT nr. L 59 af 17. 3. 1995, s. 33.

(4) EFT nr. L 16 af 25. 1. 1993, s. 50.

BILAG

Østrig: Alle regioner.

Sverige: Alle regioner.